2019. gada 1. oktobrī Noteikumi Nr. 453

Rīgā (prot. Nr. 44 13. §)

**Grozījumi Ministru kabineta 2003. gada 11. marta noteikumos Nr. 112 "Kārtība, kādā izglītojamie atbrīvojami no noteiktajiem valsts pārbaudījumiem"**

Izdoti saskaņā ar

Vispārējās izglītības likuma

4. panta 9. punktu

Izdarīt Ministru kabineta 2003. gada 11. marta noteikumos Nr. 112 "Kārtība, kādā izglītojamie atbrīvojami no noteiktajiem valsts pārbaudījumiem" (Latvijas Vēstnesis, 2003, 44. nr.; 2006, 78. nr.; 2007, 117. nr.; 2008, 10. nr.; 2009, 50. nr.) šādus grozījumus:

1. Izteikt 1.11. apakšpunktu šādā redakcijā:

"1.11.  9. klases vai 12. klases izglītojamo no valsts pārbaudījumiem par pamatizglītības vai vispārējās vidējās izglītības ieguvi atbrīvo ar lēmumu, kuru pieņem izglītības iestādes vadītājs, pamatojoties uz:

1.11.1. pilngadīga izglītojamā vai nepilngadīga izglītojamā likumiskā pārstāvja iesniegumu, kas izglītības iestādē iesniegts ne vēlāk kā mēnesi pirms izglītojamā pirmā valsts pārbaudījuma norises dienas attiecīgajā mācību gadā atbilstoši normatīvajiem aktiem par valsts pārbaudes darbu norises laiku attiecīgajā mācību gadā;

1.11.2. ģimenes (vispārējās prakses) ārsta izsniegtu izrakstu, kas sagatavots saskaņā ar normatīvajiem aktiem par medicīnisko dokumentu lietvedības kārtību (turpmāk – izraksts), ar ieteikumu atbrīvot izglītojamo no valsts pārbaudījumiem, nenorādot diagnozi un slimības anamnēzi."

2. Aizstāt 1.12. apakšpunktā vārdus un skaitli "līdz attiecīgā gada 1. aprīlim" ar vārdiem "ne vēlāk kā mēnesi pirms izglītojamā pirmā valsts pārbaudījuma norises dienas attiecīgajā mācību gadā atbilstoši normatīvajiem aktiem par valsts pārbaudes darbu norises laiku attiecīgajā mācību gadā ".

3.  1.13. apakšpunktā:

3.1. svītrot vārdus "kārtošanas latviešu valodā mazākumtautību izglītības programmās";

3.2. aizstāt vārdus un skaitli "līdz attiecīgā gada 1. aprīlim" ar vārdiem "ne vēlāk kā mēnesi pirms izglītojamā pirmā valsts pārbaudījuma norises dienas attiecīgajā mācību gadā atbilstoši normatīvajiem aktiem par valsts pārbaudes darbu norises laiku attiecīgajā mācību gadā".

4. Izteikt 2. un 3. punktu šādā redakcijā:

"2. Ģimenes (vispārējās prakses) ārsts (turpmāk – ārsts) izrakstu izsniedz, ja izglītojamais veselības stāvokļa dēļ uz laiku vai pastāvīgi zaudējis spējas kārtot valsts pārbaudījumus.

3. Ārsts izrakstu izsniedz pēc izglītojamā personīgas apskates un izmeklēšanas, kā arī ņemot vērā ārsta rīcībā esošo medicīnisko informāciju. Izrakstā norāda, vai par pamatu izglītojamā atbrīvošanai no valsts pārbaudījumiem ir veselības stāvoklis, un termiņu, uz kādu izglītojamais ir atbrīvojams no valsts pārbaudījumiem. Pirms izraksta izsniegšanas ārsts, ja nepieciešams, nosūta izglītojamo uz papildu izmeklējumiem un konsultācijām pie citiem speciālistiem."

5. Svītrot 4., 5., 6. un 7. punktu.

6. Izteikt 10. punktu šādā redakcijā:

"10. Ja izglītojamais saslimis pēc šo noteikumu 1.11. apakšpunktā norādītā dokumentu iesniegšanas termiņa vai valsts pārbaudījumu norises laikā, attiecīgos dokumentus iesniedz nekavējoties. Ja izglītojamais valsts pārbaudījumu norises laikā izveseļojas (iesniedz ārsta izsniegtu izrakstu), pārējos valsts pārbaudījumus viņš var kārtot normatīvajos aktos par valsts pārbaudes darbu norises laiku attiecīgajā mācību gadā noteiktajā laikā."

7. Papildināt noteikumus ar 10.1 punktu šādā redakcijā:

"10.1 Izglītības iestādes vadītājs izrakstu glabā, kamēr tas ir nepieciešams šo noteikumu 1.11. apakšpunktā minēto funkciju izpildei, bet ne ilgāk kā gadu pēc ārsta izrakstā norādītā termiņa beigām, uz kādu izglītojamais ir atbrīvojams no valsts pārbaudījumiem."

8. Svītrot pielikumu.

Ministru prezidents A. K. Kariņš

Izglītības un zinātnes ministre I. Šuplinska